Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 801/11/5511	Žilina, 4.4.2012
EEČ : 2-43-141-2012

U Z N E S E N I E

Trestná vec:	obvinený XXXXX  
Prečin:	poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Žilina
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 535,50 € 
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: Základná škola s materskou školou XXXXX –XXXXX so sídlom XXXXX, XXXXX 
d.	Suma odovzdaná štátu na peňažnú pomoc obetiam trestnej činnosti: 50,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX - XXXXX pod spisovou značkou ORP-1952/ZZ-ZA-2011.

Skutková veta: 
dňa 04.09.2011 v čase približne o 20.00 hod. v areáli ZŠ XXXXX na ulici XXXXX XXXXX v XXXXX, okr. XXXXX pri vchode do budovy kuchyne a jedálne zapálil nezisteným spôsobom tri plastové kontajnery na kolieskach typu MGB 1100 litrov, určené na separovaný zber, následkom čoho došlo k zhoreniu a roztaveniu uvedených kontajnerov, čím poškodenému XXXXX XXXXX, XXXXX, XXXXX spôsobil škodu vo výške 535,50 Eur
Odôvodnenie: 
Uznesením policajta OO PZ XXXXX -XXXXX sp. zn. ORP-1952/ZZ-ZA-2011 zo dňa 04.09.2011 bolo podľa § 199 ods. 1 Tr. poriadku začaté trestné stíhanie a zároveň podľa § 206 ods.1 Tr. poriadku vznesené obvinenie ml. XXXXX pre prečin poškodzovania cudzej veci podľa § 245 ods. 1 Tr. zákona na tom skutkovom základe, ako je to uvedené v predmetnom uznesení.

Preskúmaním spisového materiálu som zistila, že v danej veci sú splnené všetky zákonné podmienky na rozhodnutie o schválení zmieru a zastavení trestného stíhania v zmysle ust. § 220 ods. 1 Tr. poriadku.
 
	Podľa § 220 ods. 1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, 
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.
	
	Podľa § 215 ods. 1 písm. g) Tr. poriadku prokurátor zastaví trestné stíhanie, ak sa schváli zmier medzi obvineným a poškodeným.

V predmetnej veci sa  koná  o prečine, na  ktorý zákon ustanovuje trest odňatia slobody vo výmere až na jeden rok, ktorého horná hranica neprevyšuje hranicu stanovenú v ustanovení § 220 ods. 1 Tr. poriadku, t. j. neprevyšuje päť rokov.

Obvinený ml. XXXXX a splnomocnenec poškodeného XXXXX uzatvorili dňa 10.01.2012 dohodu o zmieri, v rámci ktorej poškodený žiadal od obvineného náhradu škody vo výške 535,50,-Eur, ktorú obvinený uhradil v plnej výške do pokladne XXXXX XXXXX dňa 31.01.2012, a poškodený zároveň vyhlásil, že týmto sú jeho nároky voči obvinenému v súvislosti s náhradou škody spôsobenej trestným činom v celom rozsahu uspokojené. Obvinený sa zároveň poškodenému za svoje konanie ospravedlnil. 

Obvinený ml. XXXXX dňa 10.01.2012 vyhlásil, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito. 

Dňa 31.01.2012 obvinený ml. XXXXX zložil na účet Krajskej prokuratúry v Žiline peňažnú sumu na všeobecne prospešné účely vo výške 100,-Eur, určenú podľa dohody o zmieri pre Základnú školu s materskou školou XXXXX -XXXXX so sídlom XXXXX, XXXXX, IČO: XXXXX, č. účtu XXXXX vo výške 50,-Eur a na peňažnú pomoc poškodeným trestnými činmi vo výške 50,-Eur. Táto suma je primeraná závažnosti spáchaného trestného činu.

Obvinený ml. XXXXX a splnomocnenec poškodeného XXXXX vyslovili súhlas so schválením zmieru. 

Z odpisu registra trestov obvineného ml. XXXXX vyplýva, že nemá žiadny záznam v registri trestov. Zo záznamu z lustrácie priestupkov vyplýva, že menovaný nemá v tamojšej evidencii priestupkov žiadny záznam. Zo správy XXXXX XXXXX vyplýva, že menovaný nebol prejednávaný komisiou verejného poriadku, je slobodný, správanie v obci má slušné. Zo správy ÚPSVR XXXXX vyplýva, že menovaný pochádza z neúplnej rodiny, nemá súrodencov, rodičia sú rozvedení a menovaný je zverený do starostlivosti matke, žije s matkou v trojizbovom byte, študuje 1. ročník XXXXX XXXXX v XXXXX, doposiaľ nebol evidovaný pre výchovné problémy, záškoláctvo alebo trestnú činnosť na tamojšom odbore. Zo zápisnice o výsluchu zákonného zástupcu XXXXX XXXXX vyplýva, že syn sa správa primerane jeho veku, venuje sa športu a hudbe, neboli s ním výchovné problémy, býva veselý a spoločenský, nepije, nefajčí a neberie drogy. Zo zápisnice o výsluchu obvineného vyplýva, že je slobodný, študent, nemá žiadny príjem a je nemajetný. 

Vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu mladistvého obvineného a na jeho osobné a majetkové pomery som dospela k záveru, že takýto spôsob rozhodnutia je dostačujúci.

Vzhľadom na vyššie uvedené skutočnosti som rozhodla tak, ako je to uvedené vo výrokovej časti tohto uznesenia.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Andrea Jančová
prokurátorka